เรื่องญี่ปุ่นต้อง“กรุงศรี”เที่ยวสนุกชำระเงินสบายผ่านแอป
กรุงศรี และ MUFG ผสานพลังพัฒนา Thai QR Payment ให้นักท่องเที่ยวไทยในญี่ปุ่นสามารถชำระเงินค่าสินค้าได้ง่ายๆ เพียงสแกนจ่ายเงินผ่านกรุงศรีโมบายแอปพลิเคชั่น (Krungsri Mobile Application หรือ KMA)
3 ก.ย. 2562

กรุงศรี และ MUFG ผสานพลังพัฒนา Thai QR Payment ให้นักท่องเที่ยวไทยในญี่ปุ่นสามารถชำระเงินค่าสินค้าได้ง่ายๆ เพียงสแกนจ่ายเงินผ่านกรุงศรีโมบายแอปพลิเคชั่น (Krungsri Mobile Application หรือ KMA)
นายฐากร ปิยะพันธ์ ประธานกรรมการกรุงศรี คอนซูมเมอร์ และผู้บริหารสายงานดิจิทัลแบงก์กิ้งและนวัตกรรม ธนาคารกรุงศรีอยุธยา กล่าวว่า กรุงศรีร่วมกับ MUFG สถาบันการเงินที่ใหญ่ที่สุดในญี่ปุ่นและมิตซูบิชิ ยูเอฟเจ นิคอส (Mitsubishi UFJ NICOS) ซึ่งเป็นบริษัทในเครือ MUFG พัฒนาแพลตฟอร์มและนำ Thai QR Payment ไปใช้ในร้านค้าชั้นนำของญี่ปุ่นได้สำเร็จ
ทั้งนี้ นักท่องเที่ยวไทยในญี่ปุ่นจะชำระเงินค่าสินค้าหรือบริการต่างๆ ได้สะดวกขึ้นและง่ายขึ้น เพียงสแกน Thai QR Code ผ่านกรุงศรีโมบายแอปพลิเคชั่น หรือ KMA นอกจากนี้ กรุงศรียังได้ขยายแพลตฟอร์มนี้เพื่ออำนวยความสะดวกแก่นักท่องเที่ยวที่ใช้โมบายแอปพลิเคชั่นของธนาคารที่ร่วมโครงการ ประกอบด้วย ธนาคารกรุงเทพ ธนาคารไทยพาณิชย์ และธนาคารกสิกรไทย โดยในช่วงแรกนี้ ลูกค้าสามารถใช้โมบายแอปพลิเคชั่นของทั้ง 4 ธนาคารสำหรับการชำระเงินในห้างทาเคยะที่คนไทยคุ้นเคยในชื่อตึกม่วง แหล่งช้อปปิ้งชื่อดังของโตเกียวย่านอูเอโนะ เป็นที่แรกในประเทศญี่ปุ่น และด้วยความสัมพันธ์ทางการค้าที่แข็งแกร่งของมิตซูบิชิ ยูเอฟเจ นิคอส เราจะขยายการให้บริการไปยังห้างร้านอื่นๆ ที่เป็นที่นิยมของคนไทยต่อไป”
ด้วยการสนับสนุนอย่างเต็มที่ของ MUFG ลูกค้ากรุงศรีจะได้รับสิทธิประโยชน์ที่เหนือกว่า โดยในช่วงตั้งแต่วันที่ 1 ก.ย. - 31 ธ.ค. 2562 นี้ ซึ่งเป็นช่วง High Season ที่คนไทยจำนวนมากนิยมเดินทางไปท่องเที่ยวในญี่ปุ่น กรุงศรีและทาเคยะได้ร่วมกันมอบโปรโมชั่นพิเศษเฉพาะสำหรับลูกค้ากรุงศรีที่จับจ่ายใช้สอยและชำระค่าสินค้าที่ทาเคยะด้วย KMA รับความคุ้ม 3 ต่อ ได้ทั้งส่วนลดและยอดเงินคืน โดยระบบการชำระเงินดังกล่าวจะทำให้คนไทยสะดวกในการชำระเงินมากขึ้น ปลอดภัย ไม่ต้องกังวลในการแลกหรือพกเงินสดจำนวนมาก และยังคุ้มค่ากว่าด้วยอัตราแลกเปลี่ยนที่ดีกว่าการใช้บัตรเครดิต
ทั้งนี้ ความคุ้มค่า 3 ต่อ สำหรับลูกค้า KMA ประกอบด้วย ต่อที่ 1 รับส่วนลดทันที 5% จากร้านทาเคยะ เมื่อมียอดซื้อตั้งแต่ 5,000 เยนเป็นต้นไป
ต่อที่ 2 รับคืนภาษี 8% (Tax refund) เมื่อมียอดซื้อตั้งแต่ 5,000 เยนเป็นต้นไป และต่อที่ 3 รับเงินคืน 5% จากกรุงศรี หรือสูงสุดไม่เกิน 300 บาท/ท่าน/เดือน
“นี่เป็นปรากฏการณ์ที่ตอกย้ำความเป็นผู้นำในด้านดิจิทัลแบงก์กิ้งของกรุงศรี และการผนึกกำลังความแข็งแกร่งระหว่างกรุงศรี และ MUFG ได้เป็นอย่างดี สำหรับผู้ที่ชื่นชอบเดินทางท่องเที่ยวในญี่ปุ่นหรือต้องการสัมผัสประสบการณ์ความเป็นญี่ปุ่นแท้ๆ ผ่านร้านอาหารหรือร้านค้าชื่อดังของญี่ปุ่น กรุงศรีก็พร้อมนำเสนอสิทธิประโยชน์ต่างๆ ให้กับลูกค้าอย่างมากมาย” นายฐากรกล่าว